சாகித்திய அகாடெமி விருதுக்கான பெயரை அறிவித்தவுடன் சர்ச்சையக் கிளப்புவதை விட, அதன் ஆரம்பக் கட்டத்திலிருந்தே – தேர்வுக்குரிய பட்டியல் தொகுப்பு முறை, அத்தொகுப்பை பத்துநூல்கள் அடங்கிய சிறு தொகுப்பாக மாற்றுவது, அதற்குப் பின் அந்தப் பத்தை மூன்றாகக் குறைப்பது, அதிலிருந்தோ அதில் இல்லாமலோ புதிதாக ஒன்றைத் தேர்வு செய்து அறிவிப்பது என நடக்கும் தேர்வு முறை- ஒவ்வொன்றையும் வெளிப்படையாக்க வேண்டும் எனக் கேட்கலாம். வெளிப்படையாக்குவது ஜனநாயக நடைமுறை என்பதற்காக மட்டுமல்ல. ஒவ்வொருவரிடமும் இலக்கியம் சார்ந்த மதிப்பீடுகள் எவ்வாறு செயல்படுகின்றன என்ற இலக்கியத்திறனாய்வு நோக்கத்திற்காகவும் கூட இது தேவை. ஒவ்வொரு மாதமும் யாராவது ஒருவரின் சிபாரிசுப் படி மாதாந்திரச் சிறுகதையைத் தேர்வு செய்து பரிசளித்து விட்டு, ஆண்டுச் சிறந்த சிறுகதையென அந்தப் பன்னிரண்டில் ஒன்றைச் சொல்ல இலக்கியச் சிந்தனை அமைப்பு ஒரு நடைமுறையைப் பின்பற்றி வருகிறது. அப்படித் தேர்வு செய்யும் எழுத்தாளர் அல்லது விமரிசகர் தான் ஏன் இந்தக் கதையை பன்னிரண்டு கதைகளுக்குள் முதன்மையானதாகக் கருதுகிறேன் எனச் சொல்வதற்கு அவர் நம்பும் இலக்கியக் கோட்பாடு அல்லது மதிப்பீடு சார்ந்து காரணங்கள் சொல்லி எழுதித் தர வேண்டும். அதைத்தான் இலக்கியச் சிந்தனை முன்னுரையாகச் சேர்த்து இலக்கியச் சிந்தனைத் தொகுப்பாக வெளியிடும். அந்த முன்னுரைகளையெல்லாம் தொகுத்துப் படித்தாலே இலக்கியம் பற்றிய பார்வைகள் எப்படியெல்லாம் இருக்கின்றன என்பது ஒரு இலக்கியவாதிக்கு - இலக்கிய மாணவனுக்கு அத்துபடியாகும்.